**Projektas**

**Nauja redakcija**

|  |
| --- |
| UKMERGĖS RAJONO SAVIVALDYBĖSTARYBA |
|  |
| **SPRENDIMAS** |
| **DĖL VŠĮ UKMERGĖS LIGONINĖS ĮSTATŲ PATVIRTINIMO** |
| 2020 m. rugsėjo d. Nr.  |
| Ukmergė  |

Vadovaudamasi Lietuvos Respublikos sveikatos priežiūros įstaigų įstatymo 9 straipsnio 4 dalimi, 28 straipsnio 1 punktu, 29 ir 31 straipsniais, Ukmergės rajono savivaldybės taryba n u s p r e n d ž i a :

1. Patvirtinti VšĮ Ukmergės ligoninės įstatų naują redakciją (pridedama).

2. Įgalioti viešosios įstaigos Ukmergės ligoninės vyriausiąjį gydytoją įregistruoti Ukmergės ligoninės įstatų naują redakciją Juridinių asmenų registre.

3. Laikyti netekusiu galios Ukmergės rajono savivaldybės tarybos 2019 m. sausio 31 d. sprendimo Nr. 7-10 ,,Dėl Ukmergės ligoninės įstatų patvirtinimo“ 1 punktą nuo šio sprendimo 1 punkte nurodytų įstatų įregistravimo Juridinių asmenų registre momento.

Savivaldybės meras

Projektą parengė

Vyr. specialistė, laikinai vykdanti

savivaldybės gydytojo pareigas Inga Pračkailė

Sprendimo projektas suderintas ir pasirašytas Ukmergės rajono savivaldybės dokumentų valdymo sistemoje ,,Kontora“.

PATVIRTINTA

Ukmergės rajono savivaldybės tarybos

2020 m. rugsėjo d. sprendimu Nr.

VIEŠOSIOS ĮSTAIGOS UKMERGĖS LIGONINĖS ĮSTATAI

I SKYRIUS

BENDROSIOS NUOSTATOS

1. Viešoji įstaiga Ukmergės ligoninė (toliau tekste – Įstaiga) yra Lietuvos nacionalinės sveikatos sistemos (toliau tekste – LNSS) viešoji asmens sveikatos priežiūros įstaiga, teikianti asmens sveikatos priežiūros paslaugas.
2. Įstaigos teisinė forma – viešoji įstaiga, ribotos civilinės atsakomybės viešasis juridinis asmuo.
3. Įstaiga savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos Sveikatos priežiūros įstaigų įstatymu, Lietuvos Respublikos Sveikatos sistemos įstatymu, Lietuvos Respublikos Viešųjų įstaigų įstatymu, šiais įstatais, steigėjo sprendimais ir kitais Lietuvos Respublikos teisės aktais.
4. Įstaiga yra pelno nesiekiantis ribotos civilinės atsakomybės viešasis juridinis asmuo, turintis ūkinį, finansinį, organizacinį ir teisinį savarankiškumą, savo antspaudą, sąskaitas bankuose. Įstaiga pagal savo prievoles atsako tik jai nuosavybės teise priklausančiu turtu. Įstaiga neatsako pagal steigėjo prievoles, o steigėjas neatsako pagal įstaigos prievoles, išskyrus įstatymuose numatytus atvejus.
5. Įstaigos steigėja ir vienintelė dalininkė (toliau – Savininkas) yra Ukmergės rajono savivaldybė, kodas – 111107563, adresas – Kęstučio a. 3, LT-20114 Ukmergė. Įstaigos savininko teises ir pareigas įgyvendinanti institucija – Ukmergės rajono savivaldybės taryba (toliau – Savivaldybės taryba).
6. Įstaigos teisinė forma – viešoji įstaiga.

7. Įstaigos buveinė ir veiklos adresas – Vytauto g. 105, LT-20184, Ukmergės m., Ukmergės sav.

8. Įstaigos finansiniai metai sutampa su kalendoriniais metais.

9. Įstaigos veiklos laikotarpis neribotas.

II SKYRIUS

ĮSTAIGOS VEIKLOS TIKSLAI, UŽDAVINIAI, VEIKLOS SRITYS IR RŪŠYS

10. Pagrindinis Įstaigos veiklos tikslas yra gyventojų sveikatos stiprinimas, mirtingumo mažinimas, prieinamų, kokybiškų ir tinkamų įstaigos licencijoje nurodytų asmens sveikatos priežiūros paslaugų teikimas.

11. Pagrindiniai Įstaigos veiklos uždaviniai:

11.1.teikti specializuotas ir kvalifikuotas antrinio lygio stacionarines ir ambulatorines asmens sveikatos priežiūros paslaugas;

11.2. teikti nespecializuotas pirminio lygio asmens sveikatos priežiūros stacionarines (slaugos ir palaikomojo gydymo) paslaugas;

11.3. teikti būtinąją medicinos pagalbą.

12. Pagrindinės Įstaigos veiklos sritys:

12.1.organizuoti ir teikti asmens sveikatos priežiūros paslaugas, kurias teikti teisę suteikia Įstaigos veiklos licencija.

12.2.mokamų asmens sveikatos priežiūros paslaugų teikimas, kai šios paslaugos įtrauktos į Vyriausybės ar Sveikatos apsaugos ministerijos mokamų asmens sveikatos paslaugų sąrašą ir kai paslaugos teikiamos asmenims, kurie kreipiasi į įstaigą savo iniciatyva bei kai ligonių kasa nemoka už jų sveikatos priežiūrą.

13. Pagrindinės Įstaigos veiklos rūšys:

13.1. žmonių sveikatos priežiūros veikla (86);

13.2. bendrosios paskirties ligoninių veikla (86.10.10);

13.3. odontologinės praktikos veikla (86.23);

13.4. gydytojų specialistų veikla (86.22);

13.5. bendrosios paskirties ligoninių veikla (86.10.10);

13.6. slaugos ligoninių veikla (86.10.40);

13.7. kita žmonių sveikatos priežiūros veikla (86.90);

13.8. kraujo perpylimo įstaigų ir kraujo bankų veikla (86.90.20);

13.9. medicinos laboratorijų veikla (86.90.30);

13.10. kitų maitinimo paslaugų teikimas (56.29);

13.11. vaistinių, ruošiančių ir parduodančių vaistus, veikla (47.73).

14. Įstaiga gali vykdyti kitą, įstatymais neuždraustą veiklą.

15. Įstatymų nustatytais atvejais Įstaiga gali imtis tam tikros rūšies veiklos tik gavusi įstatymų nustatyta tvarka išduotą licenciją. Įstaiga privalo turėti visas licencijas (leidimus), kurios įstatymuose numatytos kaip būtinos jos veiklos sąlygos.

III SKYRIUS

ĮSTAIGOS TEISĖS IR PAREIGOS

16. Įstaiga gali turėti ir įgyti tik tokias civilines teises ir pareigas, kurios neprieštarauja įstatymams, šiems Įstatams ir veiklos tikslams.

17. Įstaiga turi teisę:

17.1. turėti sąskaitas Lietuvos Respublikoje įregistruotose banko įstaigose, savo antspaudą;

17.2. pirkti ar kitaip įsigyti savo veiklai reikalingą turtą, jį valdyti, naudoti ir disponuoti juo įstatymų ir šių Įstatų nustatyta tvarka;

17.3. teikti bei gauti paramą, teikti labdarą, paveldėti pagal testamentą;

17.4. pagal kompetenciją sudaryti sutartis ir prisiimti įsipareigojimus;

17.5. stoti į ne pelno organizacijų asociacijas, tarp jų į tarptautines, dalyvauti jų veikloje;

17.6. naudoti Įstaigos lėšas Įstatuose numatytiems tikslams ir uždaviniams įgyvendinti;

17.7. skelbti konkursus, susijusius su Įstaigos veikla, ir juos organizuoti;

17.8. teikti mokamas paslaugas teisės aktų nustatyta tvarka;

17.9. įstatymų ir kitų teisės aktų nustatyta tvarka gauti lėšas iš savivaldybės ar valstybės biudžeto ir kitų finansavimo šaltinių;

17.10. inicijuoti filialų steigimą ir likvidavimą;

17.11. sudaryti tikslines sąmatas, turėti tam tikslui specialias sąskaitas;

17.12. įstatymų ir norminių teisės aktų nustatyta tvarka naudotis bankų kreditais, jei neprieštarauja įstatymui, gauti paskolas iš kitų subjektų;

17.13. užmegzti ryšius su šalies ir užsienio partneriais, keistis specialistais, dalytis patirtimi ir kitaip bendradarbiauti;

17.14. verstis įstatymų nedraudžiama ūkine komercine veikla, kuri yra neatsiejamai susijusi su jos veiklos tikslais;

17.15. turėti kitų teisių, jeigu jos neprieštarauja teisės aktams ir šiems Įstatams.

18. Įstaigos pareigos:

18.1. užtikrinti būtinąją medicinos pagalbą;

18.2. įgyvendinti būtinąsias asmens sveikatos priežiūros priemones pagal Sveikatos apsaugos ministerijos patvirtintą sąrašą;

18.3. teikti tik tas asmens sveikatos priežiūros paslaugas, kurios nurodytos išduotoje licencijoje;

18.4. pildyti ir saugoti pacientų ligos istorijas, ambulatorines korteles, teikti informaciją apie pacientą valstybės institucijoms ir kitoms įstaigoms teisės aktų nustatyta tvarka;

18.5. užtikrinti lygias pacientų teises į teikiamas sveikatos priežiūros paslaugas;

18.6. naudoti tik tas sveikatos priežiūros technologijas, kurios yra nustatyta tvarka aprobuotos ir (ar) leistos naudoti Lietuvos Respublikoje. Medicinos gaminiai turi būti įtraukti į Medicinos gaminių registrą, kurio nuostatus tvirtina Sveikatos apsaugos ministras;

18.7. Lietuvos Respublikos įstatymų nustatyta tvarka atlyginti žalą, padarytą paciento sveikatai, teikiant sveikatos priežiūros paslaugas;

18.8. drausti Įstaigą civilinės atsakomybės draudimu;

18.9. saugoti paciento medicininę paslaptį, išskyrus atvejus, kai Įstaiga privalo pateikti informaciją apie pacientą arba kai pacientas duoda sutikimą skelbti informaciją apie jo sveikatos būklę;

18.10. informuoti teisės aktų nustatyta tvarka Lietuvos Respublikos sveikatos apsaugos ministeriją, Įstaigos savininką apie Įstaigoje įvykusius vidaus infekcijų atvejus ir protrūkius, kitus žalos pacientų sveikatai padarymo atvejus;

18.11. teikti nemokamas planinės sveikatos priežiūros paslaugas, įsitikinus, kad pacientas turi teisę tokias paslaugas gauti;

18.12. nustatyta tvarka vykdyti buhalterinę apskaitą, teikti finansinę-buhalterinę ir statistinę informaciją valstybės institucijoms;

18.13. teikti Savininkui išvadas ir pasiūlymus sveikatos priežiūros, ūkiniais, ekonominiais, finansiniais, darbo organizavimo klausimais;

18.14. įstatymų nustatyta tvarka organizuoti ūkinės ir finansinės veiklos apskaitą, įgaliotoms valstybinėms institucijoms teikti informaciją, būtiną finansinei kontrolei bei apskaitai užtikrinti;

18.15. mokėti mokesčius įstatymų nustatyta tvarka;

18.16. nustatyta tvarka organizuoti raštvedybą bei tvarkyti archyvus;

18.17. turėti vidaus tvarkos taisykles ir užtikrinti, kad jos būtų prieinamos pacientams susipažinti.

19. Įstaiga turi kitų teisių ir pareigų, kurios neprieštarauja Lietuvos Respublikos įstatymams, kitiems teisės aktams, Įstaigos steigimo dokumentams ir veiklos tikslams.

20. Įstaiga neturi teisės:

20.1. gautų pajamų skirti kitiems veiklos tikslams, negu nustatyta Įstatuose;

20.2. neatlygintinai perduoti Įstaigos turtą nuosavybei, pagal patikėjimo ar panaudos sutartį Savininkui, ar su juo susijusiems asmenims, išskyrus teisės aktais numatytas procedūras.

**IV SKYRIUS**

**NAUJŲ DALININKŲ PRIĖMIMAS, SAVININKO (DALININKO) TEISIŲ PERLEIDIMAS**

21. Nauji dalininkai priimami Savininko sprendimu, pakeitus šiuos Įstatus.

22. Savininkas gali perleisti savo teises kitam asmeniui tik tokiais atvejais ir būdais, kurie numatyti Lietuvos Respublikos viešųjų įstaigų įstatymo bei kitų įstatymų, reglamentuojančių valstybės ir savivaldybių turto valdymą, naudojimą ir disponavimą juo. Tokiu atveju Savininkas priima sprendimą, kuris numato perleidimo būdą ir tvarką.

23. Įstaigos vadovas ir kitų Įstaigos valdymo organų nariai turi teisę dalyvauti Savininkui priimant sprendimus dėl Įstaigos.

**V SKYRIUS**

**SAVININKO (DALININKO) ĮNAŠŲ PERDAVIMO ĮSTAIGAI TVARKA**

24. Savininko (dalininko) įnašai gali būti pinigai, taip pat pagal teisės aktų reikalavimus įvertintas materialusis ir nematerialusis turtas. Pinigai yra pervedami į Įstaigos sąskaitą, o turtas Įstaigai perduodamas surašant perdavimo priėmimo aktą. Savininko (dalininko) įnašų vertė yra įrašoma Įstaigos dokumentuose, o savininkui (dalininkui) išduodamas jos įnašų vertę patvirtinantis dokumentas. Už įnašo registravimą atsako Įstaigos vadovas.

**VI SKYRIUS**

**ĮSTAIGOS VALDYMAS**

25. Įstaiga įgyja civilines teises, prisiima civilines pareigas ir jas įgyvendina per savo valdymo organus.

26. Įstaigos valdymo organai yra:

26.1. visuotinis dalininkų susirinkimas;

26.2. vienasmenis valdymo organas – administracijos vadovas (vyriausiasis gydytojas).

27. Įstaigos administracijos vadovas organizuoja ir valdo Įstaigos veiklą. Administracijos darbo reglamentą tvirtina Įstaigos administracijos vadovas.

28. Įstaigoje turi būti vyriausiasis finansininkas (buhalteris) arba jo funkcijas gali atlikti pagal sutartį kitas juridinis asmuo ar juridinio asmens teisių neturinti įmonė.

29. Įstaigoje sudaromi kolegialūs patariamieji organai: Stebėtojų taryba, Gydymo taryba, Slaugos taryba.

**VII SKYRIUS**

**VISUOTINIS DALININKŲ SUSIRINKIMAS IR JO KOMPETENCIJA**

30. Aukščiausiasis Įstaigos organas – visuotinis dalininkų susirinkimas, kuriame sprendžiamojo balso teisę turi visi Įstaigos dalininkai.

31. Įstaigos savininkas – Ukmergės rajono savivaldybė – yra vienintelis jos dalininkas. Įstaigos savininkas savo teises ir pareigas įgyvendina per Ukmergės rajono savivaldybės tarybą (toliau – Savivaldybės taryba) ~~arba jos įgaliotą instituciją~~. Savininko rašytiniai sprendimai prilyginami visuotinio dalininkų susirinkimo sprendimams.

32. Įstaigos savininko kompetencijai priklauso:

32.1. tvirtinti, keisti ir papildyti Įstaigos įstatus;

32.2. priimti sprendimus dėl naujų dalininkų priėmimo;

32.3. priimti sprendimą dėl Įstaigos struktūros ir pareigybių sąrašo tvirtinimo;

32.4. priimti sprendimą dėl Įstaigos patikėjimo teise ar panaudos sutarties pagrindu valdomo, savivaldybei nuosavybės teise priklausančio, ilgalaikio turto perleidimo, nuomos, perdavimo;

32.5. nustatyti privalomas veiklos užduotis, vertinimo kriterijus, tvirtinti veiklos strategiją;

32.6. gauti informaciją apie Įstaigos veiklą;

32.7. tvirtinti metinių finansinių ataskaitų rinkinį, nustatyti veiklos vertinimo kriterijus;

32.8. nustatyti Įstaigos išlaidų, skirtų darbo užmokesčiui ir medikamentams, normatyvus arba pavesti juos patvirtinti pačiai Įstaigai;

32.9. turėti kitokių teisių ir pareigų, jei jos neprieštarauja įstatymams;

32.10. priimti sprendimą dėl Įstaigos reorganizavimo ir reorganizavimo sąlygų tvirtinimo;

32.11. priimti sprendimą likviduoti Įstaigą ar atšaukti jos likvidavimą;

32.12. priimti sprendimą dėl Įstaigos filialų steigimo, jų likvidavimo, tvirtinti filialų nuostatus;

32.13. skirti ir atšaukti likvidatorių, kai sprendimą likviduoti Įstaigą priima visuotinis dalininkų susirinkimas;

32.14. spręsti kitus Viešųjų įstaigų įstatyme, kituose teisės aktuose visuotinio dalininkų susirinkimo kompetencijai priskirtus klausimus.

33. Įstaigos vadovas ir kitų organų nariai, jeigu jie nėra dalininkai, gali dalyvauti dalininkų susirinkime be balso teisės.

**VIII SKYRIUS**

**ĮSTAIGOS VADOVO SKYRIMO IR ATLEIDIMO TVARKA,**

**JO KOMPETENCIJA**

34. Įstaigai vadovauja Įstaigos vadovas (vyriausiasis gydytojas), kuris į darbą priimamas ir iš pareigų atšaukiamas Lietuvos Respublikos įstatymų nustatyta tvarka. Įstaigos vadovo kvalifikacija turi atitikti Lietuvos Respublikos Sveikatos apsaugos ministerijos patvirtintus kvalifikacinius reikalavimus.

35. Įstaigos vadovas į darbą priimamas viešo konkurso būdu penkeriems metams. Viešas konkursas organizuojamas teisės aktų nustatyta tvarka. Vadovą skiria ir atleidžia iš pareigų, nustato jo atlyginimą, tvirtina pareigybės aprašymą, skatina ir jam skiria nuobaudas Savivaldybės meras. Kai meras negali eiti pareigų, šias ir kitas funkcijas, susijusias su Įstaigos vadovo darbo santykiais, įgyvendina mero pavaduotojas ar mero pareigas laikinai einantis savivaldybės tarybos narys.

36. Įstaigos vadovas gali būti atšaukiamas Įstaigos savininko motyvuotu sprendimu (visuotiniame dalininkų susirinkime) dėl šių priežasčių:

36.1. asmeniui ikiteisminio tyrimo institucijos yra pareikštas įtarimas dėl sunkaus ar labai sunkaus nusikaltimo padarymo;

36.2. asmuo pripažintas kaltu dėl sunkaus ar labai sunkaus nusikaltimo padarymo ir turi neišnykusį ar nepanaikintą teistumą;

36.3. asmeniui ikiteisminio tyrimo institucijos yra pareikštas įtarimas dėl nusikaltimo valstybės tarnybai ir viešiesiems interesams ar korupcinio pobūdžio nusikaltimo padarymu;

36.4. asmuo pripažintas kaltu dėl nusikaltimo valstybės tarnybai ir viešiesiems interesams ar korupcinio pobūdžio nusikaltimo padarymo ir turi neišnykusį ar nepanaikintą teistumą;

36.5. asmeniui ikiteisminio tyrimo institucijos yra pareikštas įtarimas ar asmuo pripažintas kaltu dėl baudžiamojo nusižengimo valstybės tarnybai ir viešiesiems interesams ar korupcinio pobūdžio baudžiamojo nusižengimo padarymo ir nuo apkaltinamojo (atleidimo nuo atsakomybės) nuosprendžio įsiteisėjimo dienos nepraėjo 3 metai;

36.6. asmeniui ikiteisminio tyrimo institucijos yra pareikštas įtarimas ar asmuo pripažintas kaltu dėl nusikaltimų, kuriais padaryta turtinė žala valstybei, ir turi neišnykusį ar nepanaikintą teistumą;

36.7. asmuo yra uždraustos organizacijos narys;

36.8. asmuo yra atleistas iš skiriamų arba renkamų pareigų dėl priesaikos ar pasižadėjimo sulaužymo, pareigūno vardo pažeminimo ir nuo atleidimo iš pareigų dienos nepraėjo 3 metai;

36.9. asmeniui atimta teisė eiti įstaigos vadovo pareigas;

36.10. asmuo yra atleistas iš valstybės tarnautojo pareigų paskyrus tarnybinę nuobaudą – atleidimą iš pareigų, arba Lietuvos Respublikos valstybės tarnybos įstatymo nustatyta tvarka pripažintas padaręs tarnybinį nusižengimą, už kurį turėtų būti skirta tarnybinė nuobauda – atleidimas iš pareigų, atleistas iš statutinio valstybės tarnautojo pareigų paskyrus tarnybinę nuobaudą – atleidimą iš tarnybos statuto nustatyta tvarka, arba atleistas iš pareigų dėl šiurkštaus darbo pareigų pažeidimo ir nuo atleidimo iš pareigų ar tarnybos dienos ar pripažinimo padarius tarnybinį nusižengimą dienos nepraėjo 3 metai;

36.11. asmens padarytas korupcinio pobūdžio teisės pažeidimas, t. y. darbo drausmės ar tarnybinis nusižengimas, piktnaudžiaujant tarnybine padėtimi, viršijant įgaliojimus, neatliekant pareigų, pažeidžiant viešuosius interesus ir nuo sprendimo dėl darbo drausmės ar tarnybinio nusižengimo padarymo nepraėję 3 metai;

36.12. asmuo yra pripažintas šiurkščiai pažeidęs Lietuvos Respublikos viešųjų ir privačių interesų derinimo valstybės tarnyboje įstatymo reikalavimus ir nuo pažeidimo padarymo nepraėjo 3 metai;

36.13. asmuo įtariamas padaręs baudžiamąjį nusižengimą ar nusikaltimą, tačiau nesurinkus pakankamai duomenų ikiteisminis tyrimas nutrauktas, o asmuo patrauktas administracinėn atsakomybėn ir nuo administracinės atsakomybės taikymo nepraėjo 1 metai ar administracinė atsakomybė nebuvo taikyta, taip pat praėję naikinamieji drausminės atsakomybės taikymo terminai;

36.14. paaiškėja, kad dalyvaudamas viešame konkurse eiti vadovo pareigas pateikė suklastotus dokumentus arba nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas;

36.15. asmens savybės, ryšiai ar kitos su juo ar jo aplinka susijusios aplinkybės ar faktai jį į pareigas priimančiam asmeniui sudaro pagrindą padaryti išvadą, kad asmuo akivaizdžiai žemina sveikatos sistemos autoritetą, griauna pasitikėjimą sveikatos sistema, asmens sveikatos priežiūros įstaiga arba jas kompromituoja;

37. Įstaigos vadovas apie galimą jo atšaukimą rašytiniu pranešimu informuojamas ne vėliau kaip likus 7 darbo dienoms iki planuojamo posėdžio dėl vadovo galimo atšaukimo, užtikrinant Įstaigos vadovo teisę dalyvauti posėdyje, teikti paaiškinimus. Pranešime apie galimą vadovo atšaukimą turi būti nurodyta: posėdžio vieta, laikas, vadovo atšaukimo priežastis (priežastys) ir vadovo teisė ne vėliau kaip likus 3 darbo dienoms iki posėdžio pateikti savo paaiškinimus. Visuotiniam dalininkų susirinkimui priėmus sprendimą atšaukti Įstaigos vadovą, su juo sudaryta darbo sutartis nutraukiama.

38. Įstaigos vadovas turi parengti ir visuotiniam dalininkų susirinkimui pateikti praėjusių finansinių metų Įstaigos veiklos ataskaitą bei metinių finansinių ataskaitų rinkinį.

39. Įstaigos vadovas savo veikloje vadovaujasi įstatymais, kitais teisės aktais, šiais Įstatais, Savininko sprendimais ir pareigybės aprašymu.

40. Įstaigos vadovo kompetencijai priskiriama:

40.1. organizuoti Įstaigos veiklą ir veikti Įstaigos vardu santykiuose su kitais juridiniais ir fiziniais asmenimis;

40.2. nustatyti Įstaigos darbuotojų etatus, sudaryti ir nutraukti darbo sutartis su Įstaigos darbuotojais, nustatyta tvarka juos skatinti arba skirti drausmines nuobaudas, tvirtinti darbuotojų pareigybių aprašymus;

40.3. prisiimti atsakomybę už finansinės atskaitomybės sudarymą;

40.4. pateikti informaciją visuomenei apie Įstaigos veiklą;

40.5. vadovauti Įstaigos pagrindinei ir ūkinei veiklai, tvarkyti jos reikalus, užtikrinti saugias ir sveikas Įstaigos darbuotojų darbo sąlygas;

40.6. teikti duomenis ir dokumentus Juridinių asmenų registrui;

40.7. atstovauti Įstaigai teisme ir kitose institucijose;

40.8. atidaryti ir uždaryti sąskaitas bankų įstaigose;

40.9. be įgaliojimo veikti Įstaigos vardu ir įgalioti kitus asmenis vykdyti jo kompetencijai priskirtas funkcijas;

40.10. suderinus su Stebėtojų taryba, patvirtinti darbuotojų darbo apmokėjimo tvarką;

40.11. steigėjui pavedus, tvirtinti Įstaigos išlaidų, skirtų darbo užmokesčiui ir medikamentams, normatyvus;

40.12. leisti įsakymus, duoti nurodymus privalomus visiems darbuotojams;

40.13. tvirtinti Įstaigos darbo tvarkos taisykles;

40.14. atsakyti už perduoto pagal panaudos sutartį bei Įstaigos įsigyto turto tinkamą naudojimą ir išsaugojimą;

40.15. Įstaigos vardu pasirašyti dokumentus ir įgalioti kitus asmenis vykdyti Įstaigos vadovo kompetencijos funkcijas;

40.16. teikti klausimus svarstyti visuotiniam dalininkų susirinkimui;

40.17. tvirtinti Įstaigos struktūrinių padalinių nuostatus;

40.18. gavus visuotinio dalininkų susirinkimo pritarimą, pasirašyti sutartis dėl Įstaigos ilgalaikio turto pardavimo, perleidimo, mainų, išnuomojimo, įkeitimo, garantavimo ar laidavimo juo, kitų subjekto prievolių vykdymo;

40.19. užtikrinti priešgaisrinės apsaugos taisyklių ir saugos normų laikymąsi Įstaigoje;

40.20. užtikrinti Įstaigos teikiamų paslaugų kokybę ir paslaugų teisumą;

40.21. užtikrinti Įstaigos dokumentų valdymą įstatymų nustatyta tvarka, jų saugojimą bei kitos informacijos apie Įstaigą saugojimą;

40.22. organizuoti Įstaigos padalinių ir filialų vadovų priėmimo į darbą viešą konkursą, tvirtinti jų nuostatus;

40.23. organizuoti Įstaigos padalinių ir filialų vadovų atestaciją;

40.24. tvirtinti Įstaigos vidaus darbo taisykles, padalinių nuostatus, kitus vidaus tvarkomuosius dokumentus;

40.25. atsakyti už administracinę bei ūkinę ligoninės veiklą, lėšų naudojimą pagal paskirtį ir šiuos Įstatus;

40.26. įgyvendinti rajono vietos savivaldos institucijų sprendimus;

40.27. užtikrinti Įstaigos vidaus ir finansinės kontrolės įgyvendinimą;

40.28. atlikti kitus veiksmus, kuriuos atlikti Įstaigos vadovą įpareigoja teisės aktai ir šie Įstatai;

40.29. eiliniam visuotiniam dalininkų susirinkimui teikti praėjusių metų Įstaigos veiklos ataskaitą, metinį finansinių ataskaitų rinkinį.

41. Įstaigos vadovas atsakingas už atsiskaitymus su darbuotojais, mokesčių administravimo institucijomis, darbų, paslaugų bei prekių tiekėjais.

42. Įstaigos vadovui negalint atlikti savo pareigų, jo funkcijas atlieka Įstaigos vadovo siūlymu, Savivaldybės mero sprendimu paskirtas darbuotojas.

**IX SKYRIUS**

**ĮSTAIGOS STEBĖTOJŲ TARYBA**

43. Įstaigos Stebėtojų taryba (toliau – Stebėtojų taryba) yra patariamasis organas, sudaromas penkeriems metams Įstaigos veiklos viešumui užtikrinti.

44. Stebėtojų taryba sudaroma iš penkių narių: dviejų Įstaigos steigėjo sprendimu paskirtų asmenų, dviejų Savivaldybės tarybos paskirtų asmenų ir vieno įstaigos pagal Darbo kodeksą veikiančio darbuotojų atstovo paskirto asmens. Jeigu Įstaigoje nėra profesinės sąjungos, atstovą skiria darbuotojų visuotinis susirinkimas. Stebėtojų tarybos sudėtį tvirtina savininko teises ir pareigas įgyvendinanti institucija.

45. Į Stebėtojų tarybą negali įeiti savivaldybės tarybos nariai, taip pat asmenys, kurie dirba Įstaigos administracijoje, Valstybinėje ar teritorinėje ligonių kasoje, taip pat sveikatos draudimo įmonėje.

46. Įstaigos vadovas raštu kreipiasi į profesines sąjungas su prašymu deleguoti savo atstovą į stebėtojų tarybą. Negavęs atsakymo dėl atstovo skyrimo per 30 kalendorinių dienų, Įstaigos vadovas sukviečia darbuotojų visuotinį susirinkimą, kuris skiria atstovą į Stebėtojų tarybą. Stebėtojų taryba savo veiklą pradeda savininko teises ir pareigas įgyvendinančiai institucijai priėmus sprendimą dėl Stebėtojų tarybos sudėties patvirtinimo ir atlieka savo funkcijas iki bus išrinkta nauja Stebėtojų taryba. Stebėtojų tarybai vadovauja pirmininkas, kurį ji išsirenka iš savo narių. Pirmininkas privalo sušaukti Stebėtojų tarybos posėdžius ne rečiau kaip kartą per šešis mėnesius. Stebėtojų tarybos sprendimai priimami paprasta posėdyje dalyvaujančių narių balsų dauguma. Balsams pasidalijus po lygiai, lemia Stebėtojų tarybos pirmininko balsas. Stebėtojų tarybos narių teises ir pareigas, paskyrimo ir atšaukimo tvarką bei darbo apmokėjimo sąlygas nustato Stebėtojų tarybos nuostatai, kuriuos tvirtina savininko teises ir pareigas įgyvendinanti institucija.

47. Steigėjas turi teisę atšaukti savo paskirtus Stebėtojų tarybos narius. Įstaigos sveikatos priežiūros specialistų profesinės sąjungos turi teisę atšaukti savo deleguotą atstovą ir vietoje jo deleguoti kitą. Stebėtojų tarybos narys gali atsistatydinti tarybos kadencijai nesibaigus. Stebėtojų tarybos narį atšaukus ar jam atsistatydinus, stebėtojų tarybos nariu šių įstatų 44 punkte nustatyta tvarka tampa kitas asmuo. Atšauktas ar atsistatydinęs Stebėtojų tarybos narys netenka narystės savininko teises ir pareigas įgyvendinančios institucijos sprendimu.

48. Stebėtojų tarybos nariai turi teisę dalyvauti steigėjo ir visuotiniuose dalininkų susirinkimuose be balso teisės bei gauti informaciją apie Įstaigos vykdomą veiklą. Už veiklą Stebėtojų taryboje jos nariams neatlyginama.

49. Stebėtojų tarybos kompetencija:

49.1. analizuoti Įstaigos administracijos veiklą, dalyvauti svarstant patikrinimų rezultatus ir priemonių planus trūkumams šalinti;

49.2. išklausyti ir įvertinti Įstaigos administracijos parengtą metinės veiklos ataskaitą;

49.3. stebėtojo teisėmis dalyvauti Įstaigos administracijos organizuotame konkurse padalinių bei filialų vadovų pareigoms užimti ir pareikšti savo nuomonę steigėjui;

49.4. derinti Įstaigos darbuotojų darbo apmokėjimo tvarką.

49.5. stebėtojų teisėmis dalyvauti Įstaigos steigėjui sprendžiant Įstaigos veiklos klausimus;

49.6. stebėtojo teisėmis dalyvauti tiriant skundus ir pareiškimus dėl Įstaigos darbo organizavimo, teikti pasiūlymus;

49.7. dalyvauti administracijos, Gydymo ir Slaugos taryboms svarstant Įstaigos veiklos programą ateinantiems metams;

49.8. turėti kitų teisių ir pareigų, numatytų Stebėtojų tarybos darbo nuostatuose ir neprieštaraujančių Lietuvos Respublikos įstatymams ir kitiems teisės aktams.

50. Stebėtojų tarybai vadovauja pirmininkas, kurį iš savo narių renka Stebėtojų taryba. Pirmininkas, Įstaigos vadovo siūlymu arba savo iniciatyva, privalo sušaukti Stebėtojų tarybos posėdžius ne rečiau kaip du kartus per metus.

51. Stebėtojų taryba gali priimti sprendimus, jei jos posėdyje dalyvauja daugiau kaip pusė tarybos narių. Stebėtojų tarybos sprendimai priimami posėdyje dalyvaujančių balsų dauguma. Balsams pasidalijus po lygiai, lemia Stebėtojų tarybos pirmininko balsas.

52. Stebėtojų tarybos posėdžiai yra protokoluojami. Stebėtojų tarybos posėdžių protokolus pasirašo pirmininkas ir sekretorius. Kitus Stebėtojų tarybos parengtus dokumentus pasirašo Stebėtojų tarybos pirmininkas.

53. Stebėtojų tarybos darbo tvarka nustatoma tarybos darbo reglamente, kurį tvirtina Stebėtojų taryba. Stebėtojų tarybos nariai už savo veiklos teisėtumą atsako teisės aktų nustatyta tvarka.

**X SKYRIUS**

**ĮSTAIGOS GYDYMO TARYBA**

54. Įstaigos gydymo taryba (toliau – Gydymo taryba) yra patariamasis valdymo organas. Į Gydymo tarybos sudėtį deleguojama po vieną gydytoją iš visų Įstaigos padalinių ir filialų. Gydymo tarybos sudėtį tvirtina Įstaigos vadovas. Gydymo taryba sudaroma penkeriems metams. Gydymo tarybą sudaro ne mažiau 16 ir ne daugiau 19 narių. Gydymo tarybos posėdžiai šaukiami ne rečiau kaip kartą per ketvirtį.

55. Gydymo tarybos kompetencija:

55.1. svarsto asmens sveikatos priežiūros organizavimo ir tobulinimo klausimus;

55.2. rengia klinikines konferencijas ir seminarus;

55.3. svarsto naujų asmens sveikatos priežiūros technologijų įsigijimo klausimus;

55.4. siūlo Įstaigos vadovui sudaryti gydytų pacientų mirčių, epidemiologijos klausimų nagrinėjimo ir kitas su asmens sveikatos priežiūra susijusias komisijas;

55.5. analizuoja gydymo kokybę ir klaidas;

55.6. tikrina Įstaigos vadovų įsakymų ir nurodymų vykdymą, kaupia ir analizuoja Įstaigos struktūrinių padalinių bei atskirų darbuotojų pasiūlymus ir rekomendacijas;

55.7. analizuoja dalykinę specialistų kvalifikaciją ir teikia Įstaigos vadovui pasiūlymus dėl būtinųjų specializacijų, kvalifikacijos kėlimo/tobulinimo;

55.8. aptaria pradedančiųjų dirbti gydytojų ruošimąsi praktinei veiklai;

55.9. nagrinėja sanitarinio epidemiologinio režimo problemas, analizuoja tyrimų ir gydymo planų vykdymą, sutartinių įsipareigojimų bei programų vykdymą, svarsto medicinos dokumentacijos pildymo kokybės klausimus.

56. Gydymo taryba svarstomais klausimais gali teikti rekomendacinio pobūdžio pasiūlymus Įstaigos administracijai. Jei Įstaigos administracija su pasiūlymu nesutinka, Gydymo taryba savo pasiūlymą gali pateikti steigėjui.

57. Gydymo tarybai pirmininkauja Įstaigos vadovas arba jo įgaliotas administracijos darbuotojas. Paskirtus gydymo tarybos narius vyriausiasis gydytojas gali atšaukti šiems nutraukus darbo sutartį, gydymo tarybos nario prašymu ar šiam neatliekant šiuose Įstatuose numatytų tarybos nario pareigų.

58. Gydymo tarybos posėdžiai šaukiami esant reikalui, bet ne rečiau kaip kartą per ketvirtį.

59. Gydymo taryba gali priimti sprendimus, jei jos posėdyje dalyvauja ne mažiau kaip 2/3 tarybos narių. Gydymo tarybos sprendimai priimami posėdyje dalyvaujančių narių balsų dauguma. Balsams pasidalijus po lygiai, lemia Gydymo tarybos pirmininko balsas.

60. Gydymo tarybos posėdžiai yra protokoluojami. Gydymo tarybos protokolus pasirašo pirmininkas ir sekretorius. Kitus Gydymo tarybos dokumentus pasirašo Gydymo tarybos pirmininkas.

61. Gydymo taryba savo darbe vadovaujasi Gydymo tarybos nuostatais, kuriuos tvirtina Įstaigos vadovas. Už darbą Gydymo taryboje jos nariams neatlyginama. Už veiklos vykdymo metu padarytus pažeidimus Gydymo tarybos nariai atsako teisės aktų nustatyta tvarka. Gydymo tarybos nariai asmeniškai atsako už gydymo tarybos kompetencijai priskirtų klausimų sprendimą ir sprendimų priėmimo nešališkumą.

**XI SKYRIUS**

**ĮSTAIGOS SLAUGOS TARYBA**

62. Įstaigos slaugos taryba (toliau – Slaugos taryba) sudaroma iš visų Įstaigos padalinių ir filialų slaugos specialistų (po vieną atstovą). Slaugos tarybai pirmininkauja Įstaigos vadovas arba jo įgaliotas administracijos darbuotojas. Slaugos taryba sudaroma penkeriems metams iš ne mažiau kaip 16 ir ne daugiau kaip 19 narių. Slaugos tarybos posėdžiai šaukiami ne rečiau kaip kartą per ketvirtį.

63. Slaugos taryba:

63.1. svarsto pacientų slaugos organizavimo ir tobulinimo klausimus;

63.2. slaugos personalo veiklos tobulinimo klausimus;

63.3. analizuoja slaugos priemonių, vaistų, tvarsliavos panaudojimą ir apskaitą.

64. Svarstomais klausimais Slaugos taryba gali teikti rekomendacinio pobūdžio pasiūlymus Įstaigos administracijai. Jei Įstaigos vadovas su pasiūlymu nesutinka, Slaugos taryba jį gali teikti steigėjui.

65. Slaugos tarybos posėdžiai yra protokoluojami. Slaugos tarybos posėdžių protokolus pasirašo pirmininkas ir sekretorius.

66. Slaugos taryba savo darbe vadovaujasi Slaugos tarybos nuostatais, kuriuos tvirtina Įstaigos vadovas. Už darbą Slaugos taryboje jos nariams neatlyginama.

67. Slaugos tarybos sudėtis keičiama vyriausiojo gydytojo sprendimu atšaukti paskirtą slaugos tarybos narį nesibaigus kadencijai, kai su juo nutrūksta darbo santykiai. Slaugos tarybos narys gali atsistatydinti tarybos kadencijai nesibaigus. Vietoje atšaukto ar atsistatydinusio Slaugos tarybos nario deleguojamas naujas narys.

68. Už veiklos vykdymo metu padarytus pažeidimus Slaugos tarybos nariai atsako teisės aktų nustatyta tvarka.

**XII SKYRIUS**

**MEDICINOS IR DARBUOTOJŲ ETIKOS KOMISIJA**

69. Įstaigoje sudaroma medicinos ir darbuotojų etikos komisija, kuri kontroliuoja, kaip laikomasi medicinos etikos kodekso reikalavimų. Medicinos ir darbuotojų etikos komisijos sudarymą ir veiklos tvarką nustato jos nuostatai, kurie turi atitikti Sveikatos apsaugos ministerijos patvirtintų medicinos etikos komisijos pavyzdinių nuostatų reikalavimus.

XIII SKYRIUS

ĮSTAIGOS FILIALŲ IR PADALINIŲ VADOVŲ IR SVEIKATOS PRIEŽIŪROS SPECIALISTŲ PRIĖMIMAS Į DARBĄ

70. Įstaigos padalinių ir filialų vadovai įstatymų nustatyta tvarka į darbą priimami viešo konkurso būdu. Viešą konkursą organizuoja ir jo nuostatus tvirtina Įstaigos vadovas.

71. Įstaigos padalinių ir filialų vadovais gali būti asmenys, turintys aukštąjį universitetinį išsilavinimą, kurie atitinka Sveikatos apsaugos ministerijos patvirtintus kvalifikacinius reikalavimus.

72. Įstaigos padalinių ir filialų vadovų teises ir pareigas nustato padalinių ir filialų nuostatai, pareigybės aprašymai ir kiti teisės aktai.

73. Įstaigos padalinių ir filialų vadovų pareigybės aprašymus tvirtina Įstaigos vadovas.

74. Įstaigos padalinių ir filialų vadovus, sveikatos priežiūros specialistus ir kitus Įstaigos darbuotojus į darbą priimą ir iš jo atleidžia Įstaigos vadovas Lietuvos Respublikos darbo kodekso nustatyta tvarka.

**XIV SKYRIUS**

**ĮSTAIGOS FILIALŲ STEIGIMAS BEI LIKVIDAVIMAS**

75. Įstaiga gali turėti filialus. Filialas yra įstaigos padalinys, turintis atskirą buveinę bei atliekantis filialo Įstatuose nurodytas funkcijas.

76. Sprendimą steigti filialą ir jį likviduoti priima Savininkas.

77. Filialas veikia pagal Savininko patvirtintus Įstatus. Filialo Įstatus keičia ir papildo Savininkas.

78. Įstaigos filialų vadovai į darbą priimami viešo konkurso būdu. Viešą konkursą organizuoja Įstaigos vadovas. Įstaigos filialų vadovais gali būti asmenys, kurie atitinka Sveikatos apsaugos ministerijos patvirtintus kvalifikacinius reikalavimus.

79. Filialo veikla nutraukiama steigėjo sprendimu Civilinio kodekso ir kitų teisės aktų nustatytais pagrindais.

80. Filialas gali turėti subsąskaitas. Filialo turtas apskaitomas Įstaigos finansinėje atskaitomybėje.

XV SKYRIUS

ĮSTAIGOS LĖŠŲ ŠALTINIAI, JŲ PASKIRSTYMAS IR NAUDOJIMAS

81. Įstaigos lėšų šaltiniai:

81.1. privalomojo ir savanoriškojo sveikatos draudimo lėšos pagal sveikatos priežiūros sutartis su Valstybine ar teritorinėmis ligonių kasomis ar savanoriškojo sveikatos draudimo įstaigomis;

81.2. Savininko teises ir pareigas įgyvendinančios institucijosskirtos lėšos;

81.3. valstybės ir savivaldybės biudžetų tiksliniai asignavimai;

81.4. valstybės ir savivaldybės sveikatos fondų lėšos, skirtos sveikatos programoms finansuoti;

81.5. Europos Sąjungos struktūrinių fondų ir valstybės investicijų programų lėšos;

81.6. Lietuvos ir užsienio fondų asignavimai;

81.7. lėšos, gautos iš fizinių ir juridinių asmenų, pagal sutartis už suteiktas mokamas paslaugas ar sutartinius darbus;

81.8. lėšos, gautos kaip parama, dovana, pagal testamentą;

81.9. skolintos lėšos;

81.10. pajamos už parduotą ar išnuomotą Įstaigos turtą;

81.11. kitos teisėtai įgytos lėšos.

82. Lėšas, gautas kaip paramą, taip pat pagal testamentą, Įstaiga naudoja paramos teikėjo arba testatoriaus nurodymu Įstatuose numatytai veiklai. Šios lėšos ir lėšos, gautos iš valstybės ir savivaldybės, laikomos atskiroje Įstaigos sąskaitoje.

83. Įstaigos lėšos skirstomas tokia tvarka:

83.1. Įstatuose numatytai veiklai ir įsipareigojimams įgyvendinti;

83.2. įstatymų nustatytiems biudžeto mokesčiams;

83.3. Įstaigos personalo kvalifikacijai kelti;

83.4. naujoms sveikatos priežiūros technologijoms įsigyti ir įdiegti;

83.5. patalpų remontui;

83.6. Įstaigos darbuotojų kultūrinėms ir socialinėms reikmėms;

83.7. Įstaigos darbuotojų vienkartinėms išmokoms, paskatinimo premijoms ir materialinei pagalbai nelaimės atveju;

83.8. Įstaigos lėšos gali būti naudojamos Įstatuose numatytai ir įstatymų neuždraustai veiklai;

83.9. įstatymų nustatyta tvarka studentų ir rezidentų studijoms apmokėti.

84. Įstaigos gautos pajamos negali būti skiriamos Savininkui ar su juo susijusiems asmenims.

85. Buhalterinę apskaitą Įstaigoje tvarko buhalterija, kuriai vadovauja vyriausiasis finansininkas (buhalteris). Vyriausiojo finansininko (buhalterio) funkcijas pagal sutartį gali atlikti ir kitas juridinis asmuo.

86. Įstaigos turtą sudaro ilgalaikis materialusis turtas, turtas, gautas kaip labdara ar parama, turtas, gautas pagal testamentą, finansiniai ištekliai ir kitas su Įstaigos veikla susijęs teisėtai įgytas turtas.

87. Savininkas turtą Įstaigai perduoda panaudospagrindu įstatymų ir kitų teisės aktų nustatyta tvarka.

88. Įstaigos ilgalaikį materialųjį turtą parduoti, perleisti, išnuomoti, įkeisti gali tik raštiškai leidus Savininkui teisės aktų nustatyta tvarka.

89. Įstaiga, pardavusi susidėvėjusį ar jos veiklai nereikalingą materialųjį turtą ir vertybes, gautas pajamas naudoja Įstatuose nustatyta tvarka.

XVI SKYRIUS

ĮSTAIGOS FINANSINĖS VEIKLOS KONTROLĖ

90. Įstaigos administracija privalo pateikti Savininkui, valstybės ir savivaldybės kontrolės bei kitoms teisės aktuose numatytoms kontroliuojančioms institucijoms jų reikalaujamus, su Įstaigos veikla susijusius, dokumentus.

91. Įstaigos buhalterinę apskaitą jos organizavimą bei tvarkymą ir metinių finansinių ataskaitų rinkinio sudarymą nustato įstatymai ir kiti teisės aktai.

92. Savininko arba Įstaigos vadovo sprendimu gali būti atliekamas Įstaigos auditas. Audito įmonė parenkama teisės aktų nustatyta tvarka. Auditas atliekamas teisės aktų, reglamentuojančių auditą, nustatytais atvejais ir tvarka.

93. Valstybės ir savivaldybių kontrolės institucijos turi teisę įstatymų nustatyta tvarka tikrinti Įstaigos veiklą.

94. Įstaigos metinę veiklos ataskaitą ir finansinių ataskaitų rinkinį tvirtina Savininkas.

**XVII SKYRIUS**

**ĮSTAIGOS VEIKLOS KONTROLĖ**

95. Įstaigos teikiamų paslaugų valstybinę kontrolę atlieka Lietuvos Respublikos sveikatos priežiūros įstatyme ir kituose teisės aktuose nurodytos institucijos.

96. Įstaiga, vykdydama asmens sveikatos priežiūros paslaugų kokybės užtikrinimo veiklą, organizuoja vidaus medicininį auditą Įstaigos veiklai ir paslaugų kokybei vertinti ir gerinti.

**XVIII SKYRIUS**

**VIEŠŲ PRANEŠIMŲ IR SKELBIMŲ PASKELBIMO TVARKA**

97. Kai Įstaigos pranešimai turi būti paskelbti viešai, jie skelbiami VĮ Registrų centro leidžiamame elektroniniame leidinyje „Juridinių asmenų vieši pranešimai“, savivaldybės bei Įstaigos interneto svetainėse.

98. Kiti Įstaigos pranešimai Savininkuiir kitiems asmenims siunčiami registruotu laišku arba įteikiami pasirašytinai arba elektroninių ryšių priemonėmis. Kai pranešimai Savininkui siunčiami registruotu laišku, jie siunčiami adresu, kurį Savininkas yra nurodęs Įstaigai. Skubūs pranešimai gali būti perduoti elektroninių ryšių priemonėmis, o originalai tą pačią dieną išsiunčiami adresatui registruotu laišku ar įteikiami pasirašytinai.

99. Už pranešimų išsiuntimą laiku ar jų įteikimą pasirašytinai atsako Įstaigos vadovas.

**XIX SKYRIUS**

**INFORMACIJOS APIE ĮSTAIGOS VEIKLĄ PATEIKIMO ĮSTAIGOS DALININKUI (SAVININKUI) IR VISUOMENEI TVARKA**

100. Įstaigos Savininko raštišku reikalavimu ne vėliau kaip per 7 kalendorines dienas nuo reikalavimo gavimo dienos Įstaigos dokumentai Savininkui pateikiami susipažinti Įstaigos darbo valandomis Įstaigos buveinėje ar kitoje Įstaigos vadovo nurodytoje vietoje, kurioje dokumentai yra saugomi. Šių dokumentų kopijos Savininkui gali būti siunčiamos registruotu laišku adresu, kurį Savininkas yra nurodęs Įstaigai, arba elektroninių ryšių priemonėmis ar įteikiamos pasirašytinai.

101. Įstaigos dokumentai, jų kopijos ar kita informacija Įstaigos savininkui pateikiama neatlygintinai.

102. Įstaigos vadovo parengta ir eiliniam visuotiniam dalininkų susirinkimui pateikta praėjusių finansinių metinių Įstaigos ataskaita yra vieša, skelbiama Įstaigos interneto svetainėje. Bet kurio fizinio ar juridinio asmens reikalavimu Įstaiga turi sudaryti sąlygas jos buveinėje su šia ataskaita susipažinti.

103. Įstaigos veiklos ataskaita ne vėliau kaip per 5 darbo dienas nuo visuotinio dalininkų susirinkimo patvirtinimo turi būti pateikta Juridinių asmenų registrui ir paskelbta Įstaigos interneto svetainėje.

104. Kita informacija, kuri pateikiama visuomenei ir kurią nustato visuotinis dalininkų susirinkimas, skelbiama Įstaigos interneto svetainėje.

XX SKYRIUS

ĮSTAIGOS ĮSTATŲ KEITIMAS

105. Iniciatyvos teisę keisti ir papildyti Įstaigos įstatus turi Įstaigos vadovas, administracija ir Savininkas.

106. Įstatų pakeitimus ir papildymus, naujus Įstatus tvirtina Įstaigos savininkas.

107. Įstatų pakeitimai ir papildymai registruojami Lietuvos Respublikos viešųjų įstaigų įstatymo ir kitų teisės aktų nustatyta tvarka. Jie įsigalioja nuo įregistravimo Juridinių asmenų registre dienos.

**XXI SKYRIUS**

**ĮSTAIGOS PERTVARKYMAS, REORGANIZAVIMAS IR LIKVIDAVIMAS**

108. Įstaiga gali būti reorganizuojama ir likviduojama Lietuvos Respublikos Civilinio kodekso, Viešųjų įstaigų įstatymo, Sveikatos priežiūros įstaigų įstatymo ir kitų teisės aktų nustatyta tvarka.

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |
| --- | --- | --- |
| Forma patvirtinta Ukmergės rajono savivaldybės administracijos direktoriaus 2017 m. rugsėjo 27 d. įsakymu Nr. 13-1536

|  |
| --- |
|  |
| **UKMERGĖS RAJONO SAVIVALDYBĖS TARYBOS  SPRENDIMO  PROJEKTO** **„DĖL VŠĮ UKMERGĖS LIGONINĖS ĮSTATŲ PATVIRTINIMO“** |

 |
| **AIŠKINAMASIS RAŠTAS** |
|  |
| 2020 m. rugsėjo 08 d.    |
| Ukmergė |

**1. Sprendimo projekto rengimo pagrindas:** sprendimo projektas parengtas vadovaujantis Lietuvos Respublikos sveikatos priežiūros įstaigų įstatymo 9 straipsnio 4 dalimi, 28 straipsnio 1 punktu, 29 ir 31 straipsniais**.**

**2. Sprendimo projekto tikslas ir esmė:** pagal Lietuvos Respublikos sveikatos priežiūros įstaigų įstatymo 9 straipsnio 4 dalį, asmens sveikatos priežiūros įstaigų įstatus tvirtina įstaigos steigėjas. Viešosios įstaigos Ukmergės ligoninės įstatai Ukmergės rajono savivaldybės tarybos buvo patvirtinti 2019 m. sausio 31 d. Pasikeitus Lietuvos Respublikos savivaldybių tarybų rinkimų įstatymui nuo 2020 m. vasario 1 d. savivaldybės tarybos nario pareigos tapo nesuderinamos su viešosios įstaigos, kurios savininkė ar viena iš dalininkų yra savivaldybė, kolegialaus valdymo ir kito organo nario pareigomis, taip pat, pasikeitus Lietuvos Respublikos sveikatos priežiūros įstaigų įstatymo 33 straipsniui (įsigaliosiantį nuo 2020-10-01), stebėtojų taryba turi būti sudaroma iš dviejų Lietuvos nacionalinės sveikatos sistemos viešosios įstaigos savininko teises ir pareigas įgyvendinančios institucijos paskirtų asmenų; dviejų savivaldybės, kurios teritorijoje yra įstaigos buveinė, tarybos paskirtų asmenų ir vieno įstaigos pagal Darbo kodeksą veikiančio darbuotojų atstovo paskirto asmens. Todėl būtina atnaujinti viešosios įstaigos Ukmergės ligoninės įstatus, kuriuose yra numatoma Stebėtojų tarybos sudėtis, bei jos sudarymo nuostatos.

**3. Šiuo metu galiojančios ir teikiamu projektu siūlomos naujos nuostatos (esant galimybei – lyginamasis variantas):** nėra.

**4. Sprendimui įgyvendinti reikalingos lėšos ir galimi finansavimo šaltiniai:** nereikia.

**5. Priėmus sprendimą laukiami rezultatai, galimos pasekmės:** bus patvirtintinauji Ukmergės ligoninės įstatai.

**6. Priimtam sprendimui įgyvendinti reikalingi papildomi teisės aktai (priimti, pakeisti, panaikinti):** nereikia.

**7. Lietuvos Respublikos korupcijos prevencijos įstatymo 8 straipsnio 1 dalyje numatytais atvejais - sprendimo projekto antikorupcinis vertinimas:** nenumatomas.

**8. Kai sprendimo projektu numatoma reglamentuoti iki tol nereglamentuotus santykius, taip pat kai iš esmės keičiamas teisinis reguliavimas – sprendimo projekto numatomo teisinio reguliavimo poveikio vertinimas:** nenumatomas

**9. Sekretoriatas priimtą sprendimą pateikia:** sprendimo projekto rengėjui**,** VšĮ Ukmergės ligoninei.

**10. Aiškinamojo rašto priedai:** nėra.

Vyr. specialistė, laikinai vykdanti

savivaldybės gydytojo pareigas Inga Pračkailė